Kriza ćěkancow dla na pólsko-běłoruskej mjezy dale traje
Waršawa. Drama skupiny afghaniskich ćěkancow na mjezy mjez Běłoruskej a Pólskej je jedna z wusahowacych temow w medijach susodneho kraja, kotraž wjedźe k zdźěla chětro emocionalnym debatam mjez zastupnikami knježerstwoweje strony PiS a opoziciju.
Před wjace hač třomi tydźenjemi zadźeržachu pólscy namjezni škitarjo njedaloko wsy Usnarz Górny skupinu afghaniskich ćěkancow, kotřiž běchu so z Běłoruskeje pólskej mjezy bližili. Wojacy skupinu ludźi wobstupichu, a hač do dźensnišeho woni nikomu njedowoleja, z nimi rěčeć abo jich zastarać. Nichtó poprawom njewě, hač su ćěkancy hižo na pólskim abo hišće na běłoruskim teritoriju, dokelž njeje mjeza na tym blaku jasnje woznamjenjena. Do Běłoruskeje nawróćić so ćěkancy njemóža, dokelž jim to tam njedowola. Rěčnica namjeznych škitarjow rěči wo 28 wosobach, mjez kotrymiž su štyri žony. Do toho bě Pólska wo 24 wosobach rěčała, aktiwisća za čłowjeske prawa porno tomu wo 32.
bos_Latn szl_Latn szl_Latn